Diari Oficial de la Generalitat Valenciana


Sumari del DOGV 4199, del 27-02-2002 (2002/1414)

RESOLUCIÓ de 19 de desembre de 2001, de la Direcció General d'Indústria i Energia, per la qual s'autoritza administrativament a Hidrocantábrico Distribución Eléctrica, SA, la construcció de la línia de distribució elèctrica subterrània de dos circuits a 20 kV, des dels centres de repartiment números 1 i 2 al centre comercial Bonaire, fins al centre de repartiment a la planta de Danone a Aldaia (València), i s'aprova el projecte d'execució corresponent a l'expedient amb referència ATLINE/2000/808 del Servei Territorial d'Indústria i Energia de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4199

Data del DOGV
:   27-02-2002

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2002/1414


Organisme emissor
:   Conselleria d'Innovació i Competitivitat

Tipus de document
:   Resolució

RESOLUCIÓ de 19 de desembre de 2001, de la Direcció General d'Indústria i Energia, per la qual s'autoritza administrativament a Hidrocantábrico Distribución Eléctrica, SA, la construcció de la línia de distribució elèctrica subterrània de dos circuits a 20 kV, des dels centres de repartiment números 1 i 2 al centre comercial Bonaire, fins al centre de repartiment a la planta de Danone a Aldaia (València), i s'aprova el projecte d'execució corresponent a l'expedient amb referència ATLINE/2000/808 del Servei Territorial d'Indústria i Energia de València. [2002/X1414]
  
Vist l'expedient incoat pel Servei Territorial d'Indústria i Energia de València a instància d'Hidrocantábrico Distribución Eléctrica, SA, relatiu a la línia de distribució elèctrica subterrània de dos circuits a 20 kV, des dels centres de repartiment números 1 i 2 al centre comercial Bonaire, fins al centre de repartiment a la planta de Danone a Aldaia (València).
  
Vist que en el període d'informació pública establit per l'article 9 del Decret 2.617/1966, de 20 d'octubre, sobre autorització d'instal·lacions elèctriques, Iberdrola Distribución Eléctrica, SA ha presentat al·legacions on manifesta, en síntesi, que:
  
- la instal·lació per a la qual se sol·licita autorització administrativa parteix d'altres que són de la seua propietat sense haver-hi sigut consultada, i fa constar que no presta el seu consentiment per a això ni autoritza el pas per terrenys de la seua propietat.
  
- amb data 17 de novembre de 2000, la Direcció General d'Indústria i Energia de la Generalitat Valenciana condicionà l'autorització administrativa de determinades instal·lacions en el Sector AM-5 a Aldaia (València) al fet que aquestes es connectaren a la xarxa de transport d'energia elèctrica a través d'una subestació i una línia d'interconnexió de les quals ha de ser titular Hidrocantábrico Distribución Eléctrica, SA.
  
i sol·licita que no siga concedida l'autorització administrativa per a la construcció de les instal·lacions de distribució esmentades a Hidrocantábrico Distribución Eléctrica, SA. Aquestes al·legacions han sigut contestades pel peticionari d'acord amb l'article 10.1 del Decret 2.617/1966, de 20 de octubre.
  
Vist que Hidrocantábrico Distribución Eléctrica, SA, ha presentat al Servei Territorial d'Indústria i Energia de València per a la seua autorització administrativa l'avantprojecte d'una subestació transformadora 220/20 kV (exp. ATASCT/2000/240) i de la línia de 220 kV (exp. ATLINE/2000/695) de connexió d'aquesta amb la xarxa de transport, cosa que permetrà l'alimentació de les instal·lacions de distribució sol·licitades, sense que afecte les instal·lacions d'Iberdrola Distribución Eléctrica, SA.
  
Vist que el peticionari ha acreditat el compliment dels requisits indicats en l'article 40.1 de la Llei 54/1997, de 27 novembre, del Sector Elèctric.
  
Vist que amb data 15 de novembre de 2001 l'òrgan instructor de l'expedient ha emés informe favorable sobre la sol·licitud d'autorització administrativa i l'aprovació de projecte.
  
Vist que la sol·licitud d'autorització i l'aprovació de projecte indicades han seguit la tramitació establida en el Decret 2.617/1966, de 20 d'octubre, sobre autorització d'instal·lacions elèctriques, i en la Llei 54/1997, de 27 de novembre, del Sector Elèctric.
  
Atés que la Llei 54/1997 reconeix la lliure iniciativa empresarial per a l'exercici de les activitats destinades al subministrament d'energia elèctrica sota els principis d'objectivitat, transparència i lliure competència.
  
Atés que l'article 40.2 de la Llei 54/1997 estableix que les autoritzacions administratives en cap cas s'entendran concedides en règim de monopoli ni atorgaran drets exclusius.
  
Atés que la disposició transitòria onzena del Reial Decret 1.955/2000, d'1 de desembre, disposa que els expedients sobre les matèries que hi regula i que hagen sigut iniciats amb anterioritat a l'entrada en vigor d'aquest es tramitaran fins a la seua resolució, de conformitat amb la normativa anterior.
  
Atés que d'acord amb els articles 10.2 i 14 del Decret 2.617/1966 la competència per a resoldre correspon a la Direcció General d'Indústria i Energia.
  
Aquesta Direcció General d'Indústria i Energia resol:
  
Primer
  
Autoritzar administrativament a Hidrocantábrico Distribución Eléctrica, SA, la construcció de la línia de distribució elèctrica subterrània les característiques principals de la qual són les següents:
  
Situació: la línia afectarà les partides del Coscollar i el Pla de Quart al terme municipal d'Aldaia (València).
  
Origen i final: des dels centres de repartiment núms. 1 i 2 al centre comercial Bonaire fins al centre de repartiment en la planta de Danone a Aldaia (València).
  
Tensió nominal: 20 kV.
  
Nombre de circuits: 2.
  
Nombre de conductors: 6, tres per cada circuit.
  
Potència que es transportarà: 14.000 kVA per cada circuit, amb un total de 28.000 kVA.
  
Longitud total: 4.096 metres (dos circuits).
  
Conductors: tres unipolars per circuit, total de 6 conductors, d'alumini, de 240 mm2 de secció, aïllament etilé-propilé 12/20 kV amb coberta exterior de PVC.
  
Pressupost: 49.278.212 pessetes (79.017,13 euros).
  
De conformitat amb l'article 40.3 de la Llei 54/1997, de 27 de novembre, aquesta autorització s'atorga sense perjudici de les concessions i les autoritzacions que siguen necessàries d'acord amb altres disposicions que resulten aplicables i en especial les relatives a l'ordenació del territori i al medi ambient.
  
Segon
  
Aprovar el projecte d'execució, sotmetent-lo a les següents condicions:
  
Les obres hauran de realitzar-se d'acord amb el projecte presentat.
  
El termini de posada en marxa serà de 12 mesos comptats a partir de la notificació de la present resolució. Amb anterioritat a l'acabament d'aquest termini, Hidrocantábrico Distribución Eléctrica, SA podrà sol·licitar la seua ampliació mitjançant sol·licitud motivada davant aquesta Direcció General d'Indústria i Energia.
  
El titular donarà compte de l'acabament de les obres al Servei Territorial d'Indústria i Energia de València a efectes de reconeixement definitiu i extensió de l'acta de posada en marxa.
  
Hidrocantábrico Distribución Eléctrica, SA, haurà d'ajustar les seues instal·lacions als preceptes establits en el Reial Decret 2.018/1997, de 26 de desembre, pel qual s'aprova el Reglament de Punts de Mesura dels Consums i Trànsits d'Energia Elèctrica, i en l'Ordre de 12 d'abril de 1999, per la qual es dicten les Instruccions Tècniques Complementàries a aquest Reglament. Així mateix, haurà d'observar els preceptes, les mesures i les condicions que s'establisquen en la legislació aplicable a l'activitat de distribució d'energia elèctrica.
  
La instal·lació haurà de ser alimentada a través de la subestació elèctrica que s'ubicarà en la partida Mas de l'Escarabat, polígon 28, parcel·la 22, Quart de Poblet (València), de la qual el titular de la present autorització ha sol·licitat al Servei Territorial d'Indústria i Energia de València autorització administrativa per a la seua construcció i incoat el corresponent expedient (ATASCT/2000/240). Aquesta subestació quedarà, així mateix, connectada amb la xarxa de transport de 220 kV a través de la línia elèctrica que Hidrocantábrico Distribución Eléctrica, SA ha sol·licitat autorització d'instal·lació a l'òrgan abans esmentat (exp.: ATLINE/2000/695).
  
L'administració deixarà sense efecte la present resolució en qualsevol moment en què observe l'incompliment de les condicions imposades en ella.
  
La present resolució no és definitiva en via administrativa i contra ella podrà interposar-se recurs d'alçada davant el conseller d'Innovació i Competitivitat en el termini d'un mes, comptat des de l'endemà de la seua notificació, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 19 de desembre de 2001.- El director general d'Indústria i Energia: José Monzonís Salvia.